Frelsesarmeens Territoriale Hornorkester (Norge)

**Frelsesarmeens Territoriale Hornorkester (FTH)** ble etablert under navnet **Nasjonalt Hornorkester** i 1994.

Orkesteret er tilknyttet Frelsesarmeens hovedkvarter som representasjonsorkester for Frelsesarmeen i Norge, Island og Færøyene. Det er et tradisjonelt brassband med et tjuetalls medlemmer, som også er aktive musikere og medlemmer av lokale frelsesarmekorps i det sentrale østlandsområdet.  

FTH har hatt flere TV-opptredener, og musikerne er ofte brukt som studiomusikere ved CD-produksjoner både innenfor og utenfor Frelsesarmeen. Blant artistene de har samarbeidet med er Bjørn Eidsvåg, Odd Nordstoga, D.D.E., Lars Bremnes og Kaizers Orchestra. Orkesteret har turnert både i Norge og utenlands, blant annet i USA, England, Sveits, Sverige, Island, Kenya og Sør-Afrika. 

## Historie
Frelsesarmeens Territoriale Hornorkester har lange historiske røtter, helt tilbake til 1891 da det første brassorkesteret i Frelsesarmeen ble dannet. Hovedorkesteret het Frelsesarmeens stabsmusikkorps frem til 1938. På 1960-tallet fantes brassorkesteret Kongressmusikken.

Ved oppstart som Nasjonalt Hornorkester i 1994 ble Eiliv Herikstad utnevnt til «musikkmester», det vil si leder og dirigent.

I 2000 ble orkesteret reorganisert og etablert som Frelsesarmeens Territoriale Hornorkester (FTH), med John Philip Hannevik som musikkmester. Med reorganiseringen fikk orkesteret base i Oslo og mer regulære øvelser. 

I 2005 ga de ut en selvtitulert plate med gjesteartistene Hilde Heltberg, Sondre Bratland og Steinar Albrigtsen. Plata ble produsert og mikset av Lars Martin Myhre. Singelen «Mitt hjerte er ditt» med Heltberg nådde førsteplass på Norsktoppen. 

I 2008 kom plata *Take It On Trust*, med melodier komponert, arrangert og dirigert av tidligere musikkmester Herikstad. Samme år ga de ut juleplate sammen med D.D.E., produsert, arrangert og mikset av Erik Hillestad. 

I 2010 kom nok en juleplate, *Stille Natt*, uten gjesteartister denne gang. Plata inneholdt kun norske julesanger, og ble spilt inn i Sagene kirke. 

I 2013 overtok Espen Ødegaard ansvaret som musikkmester. I 2019 ga FTH ut en plate i anledning 25-årsjubileet.  

## Ledere/dirigenter

* 1994: Eiliv Herikstad
* 2000: John Philip Hannevik
* 2013: Espen Ødegaard

## Diskografi

### Album

* 2005: *Frelsesarmeens Territoriale Hornorkester* (Frelsesarmeen)
* 2008: *Take It On Trust* (Frelsesarmeen)
* 2010: *Stille Natt* (Frelsesarmeen)
* 2019: *Frelsesarmeens Territoriale Hornorkester 25 år*

### Medvirker på

* 1994: *[[Med blanke ark|Med Blanke Ark – Sanger Av Alf Prøysen]]* – bidrar på Reidar Larsens versjon av sangen «Slibesteinsvalsen» (Philips)
* 2007: *Frelsesarmeens juleplate – [[Jan Werner Danielsen|Jan Werner]] – [[Eg veit i himmelrik ei borg – Frelsesarmeens Juleplate 2007|Eg Veit I Himmerik Ei Borg]]* – bidrar på tre av sangene (Big Box Records)
* 2008: *[[Frelsesarmeens Juleplate (2008)|Frelsesarmeens juleplate]] – [[D.D.E.]] med Frelsesarmeens Territoriale Hornorkester* (Big Box Music)
* 2010: *[[Helene Bøksle]] – [[Det hev ei rose sprunge (album)|Det Hev Ei Rose Sprunge]]* (Slager, Universal) 
* 2012: *[[Hilde Heltberg]] – [[Elske det umulige – en samling med de beste sangene 1992–2011|Elske Det Umulige]] [[Elske det umulige – en samling med de beste sangene 1992–2011|– En Samling Med De Beste Sangene (1992–2011)]]* – med låta «Mitt Hjerte Er Ditt» (liveinnspilling)

## Referanser